CELEX: 32010D0214
Language: sk
Date: 2010-04-12 00:00:00
Title: 2010/214/: Rozhodnutie Komisie z  12. apríla 2010 o bezcolnom dovoze tovaru určeného na distribúciu alebo bezplatné poskytnutie obetiam zemetrasenia, ktoré v apríli 2009 zasiahlo Taliansku republiku [oznámené pod číslom K(2010) 2227]

13.4.2010   
            
            
               SK
            
            
               Úradný vestník Európskej únie
            
            
               L 92/10
            
         ROZHODNUTIE KOMISIE
   z 12. apríla 2010
   o bezcolnom dovoze tovaru určeného na distribúciu alebo bezplatné poskytnutie obetiam zemetrasenia, ktoré v apríli 2009 zasiahlo Taliansku republiku
   [oznámené pod číslom K(2010) 2227]
   (Iba talianske znenie je autentické)
   (2010/214/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1186/2009 zo 16. novembra 2009 ustanovujúce systém Spoločenstva pre oslobodenie od cla (1), a najmä na jeho článok 76,
   so zreteľom na žiadosť vlády Talianskej republiky zo 17. apríla 2009 a 4. januára 2010 o bezcolný dovoz tovaru určeného na distribúciu alebo bezplatné poskytnutie obetiam zemetrasenia, ktoré v apríli 2009 zasiahlo Taliansku republiku,
   keďže:
   
               (1)
            
            
               Zemetrasenie je živelná pohroma v zmysle kapitoly XVII C nariadenia (ES) č. 1186/2009 a je teda dôvodom na schválenie bezcolného dovozu tovaru, ktorý spĺňa požiadavky článkov 74 až 80 uvedeného nariadenia.
            
         
               (2)
            
            
               Na to, aby Komisia mala dostatočné informácie o využití bezcolne dovezeného tovaru, musí jej vláda Talianskej republiky nahlasovať opatrenia prijaté s cieľom zabrániť tomu, aby sa tento tovar použil iným ako stanoveným spôsobom.
            
         
               (3)
            
            
               Komisii by sa takisto mali poskytovať informácie o rozsahu a povahe dovozu.
            
         
               (4)
            
            
               S ostatnými členskými štátmi prebehli konzultácie v súlade s článkom 76 nariadenia (ES) č. 1186/2009,
            
         PRIJALA TOTO ROZHODNUTIE:
   Článok 1
   1.   Tovar, ktorý na účely voľného obehu dovážajú štátne orgány alebo organizácie schválené príslušnými talianskymi orgánmi a ktorý je určený na bezplatnú distribúciu obetiam zemetrasenia, ktoré v apríli 2009 zasiahlo Taliansku republiku, alebo ktorý im bezplatne poskytujú s tým, že zostáva majetkom dotknutej organizácie, sa prepúšťa oslobodený od dovozného cla v zmysle článku 2 ods. 1 písm. a) nariadenia (ES) č. 1186/2009.
   2.   Tovar, ktorý do voľného obehu dovážajú humanitárne organizácie na účely pokrytia vlastných potrieb počas svojho pôsobenia na mieste, sa takisto prepúšťa oslobodený od dovozného cla.
   Článok 2
   Vláda Talianskej republiky Komisii najneskôr do 30. júna 2010 oznámi zoznam schválených organizácií uvedených v článku 1 ods. 1.
   Článok 3
   Vláda Talianskej republiky najneskôr do 30. júna 2010 v plnej miere informuje Komisiu o druhu (hrubá kategória výrobkov) a množstve rozličného tovaru prepusteného bez cla podľa článku 1.
   Článok 4
   Vláda Talianskej republiky najneskôr do 30. júna 2010 informuje Komisiu o opatreniach, ktoré prijíma, aby sa zaručilo dodržiavanie článkov 78, 79 a 80 nariadenia (ES) č. 1186/2009.
   Článok 5
   Článok 1 tohto rozhodnutia sa vzťahuje na dovozné operácie uskutočnené 6. apríla 2009 alebo po tomto dátume, ale nie neskôr ako 31. mája 2010.
   Článok 6
   Toto rozhodnutie je určené Talianskej republike.
   
      V Bruseli 12. apríla 2010
      
         
            Za Komisiu
         
         Algirdas ŠEMETA
         
            člen Komisie
         
      
   
   
      (1)  Ú. v. EÚ L 324, 10.12.2009, s. 23.